ຕອນເຊົ້າວັນທີ 10 ເມສານີ້, ກອງປະຊຸມເວທີປຶກສາຫາລືອາຊີໂປອາວໄດ້ຈັດພິທີໄຂຂຶ້ນຢູ່ເມືອງໂປອາວແຂວງໄຫຫຼຳ ສປ ຈີນ. ທ່ານສີຈິ້ນຜິງ ປະທານປະເທດຈີນໄດ້ເຂົ້າຮ່ວມພິທີດັ່ງກ່າວແລະກ່າວປາຖະກະຖາ. ປີນີ້ເປັນປີປະຕິຮູບເປີດປະຕູສູ່ພາຍນອກຂອງຈີນຄົບຮອບ 40 ປີ, ໃນໂອກາດກ່າວປາໄສ, ທ່ານສີຈິ້ນຜິງຈະບັນລະຍາຍຈີນຈະເຮັດແນວໃດເພື່ອຊຸກຍູ້ການເປີດກວ້າງການເປີດປະຕູສູ່ພາຍນອກ, ລົງເລິກການປະຕິຮູບອີກຄັ້ງໃໝ່, ແລະຈະບັນລະຍາຍຫຼັກໝັ້ນຂອງຈີນກ່ຽວກັບການຊຸກຍູ້ການສ້າງປະຊາຄົມຮ່ວມຊາຕາກຳອາຊີແລະມວນມະນຸດຕື່ມອີກ, ແລະສ້າງອະນາຄົດທີ່ດີງາມຂອງອາຊີກໍຄືຂອງໂລກ. ກອງປະຊຸມເວທີປຶກສາຫາລືອາຊີໂປອາວຄັ້ງນີ້ໄດ້ເນັ້ນຫົວຂໍ້ "ອາຊີທີ່ເປີດປະຕູແລະມີການປະດິດສ້າງໃໝ່, ໂລກທີ່ຈະເລີນຮຸ່ງເຮືອງແລະພັດທະນາ", ໄດ້ດຶງດູດແຂກຜູ້ມີກຽດຈາກວົງການຕ່າງໆ 2000 ກວ່າທ່ານຈາກທົ່ວໂລກເຂົ້າຮ່ວມ.
ໃນໂອກາດກ່າວປາໄສໃນພິທີໄຂກອງປະຊຸມເວທີປຶກສາຫາລືອາຊີໂປອາວປະຈຳປີ 2018, ທ່ານສີຈິ້ນຜິງ ກ່າວວ່າ, ນັບແຕ່ເວທີປຶກສາຫາລືອາຊີໂປອາວສ້າງຂຶ້ນເປັນຕົ້ນມາ, ໄດ້ເລີ່ມຕົ້ນຢູ່ອາຊີ, ອວ່າຍໜ້າໄປສູ່ໂລກ ເຊິ່ງໄດ້ປະກອບສ່ວນຢ່າງຕັ້ງໜ້າເຂົ້າໃນການເຕົ້າໂຮມຄວາມຮັບຮູ້ທີ່ເປັນເອກະພາບກັນຂອງອາຊີ, ຊຸກຍູ້ການຮ່ວມມືລະຫວ່າງຝ່າຍຕ່າງໆ, ຊຸກຍູ້ເສດຖະກິດໂລກາພິວັດ, ຊຸກຍູ້ການສ້າງປະຊາຄົມຮ່ວມຊາຕາກຳມວນມະນຸດ ພ້ອມທັງສະເໜີ"ແຜນການໂປອາວ"ທີ່ມີຄຸນຄ່າສູງ ແລະອື່ນໆຢ່າງມະຫາສານ.
ເລີ່ມແຕ່ປະຕິບັດການປະຕິຮູບແລະເປີດປະຕູສູ່ພາຍນອກເປັນເວລາ 40 ປີມານີ້, ປະຊາຊົນຈີນຍຶດໝັ້ນສຸມກຳລັງເຂົ້າໃນການສ້າງສາ, ຍຶດໝັ້ນການປະຕິຮູບລະເປີດປະຕູສູ່ພາຍນອກຢ່າງເດັດດ່ຽວ, ກຳລັງການຜະລິດຂອງສັງຄົມໄດ້ພັດທະນາຢ່າງຫຼວງຫຼາຍ. ປັດຈຸບັນຈີນໄດ້ກາຍເປັນກຸ່ມເສດຖະກິດໃຫຍ່ອັນດັບທີສອງໃນໂລກ, ປະເທດອຸດສາຫະກຳໃຫຍ່ອັນດັບໜຶ່ງໃນໂລກ, ປະເທດຊື້ຂາຍສິນຄ້າໃຫຍ່ອັນດັບໜຶ່ງໃນໂລກແລະປະເທດທີ່ມີຄັງສຳຮອງເງິນຕາຕ່າງປະເທດໃຫຍ່ອັນດັບໜຶ່ງໃນໂລກ. ຕະຫຼອດ 40 ປີຜ່ານມາ, GDP ຂອງຈີນໄດ້ເພີ່ມຂຶ້ນ 9,5% ຕໍ່ປີ, ມູນຄ່າການຄ້າຕໍ່ຕ່າງປະເທດໄດ້ເພີ່ມຂຶ້ນ 14,5% ຕໍ່ປີ. ປະຊາກອນທຸກຍາກ 700 ລ້ານກວ່າຄົນທີ່ຖືກຕາມມາດຕາຖານທຸກຍາກຂອງອົງການສະຫະປະຊາຊາດໃນປັດຈຸບັນໄດ້ຫຼຸດພົ້ນອອກຈາກຄວາມທຸກຍາກແລ້ວ, ໄດ້ກວມເຖິງ 70% ຂອງຍອດຈຳນວນປະຊາກອນທີ່ຫຼຸດພົ້ນອອກຈາກຄວາມທຸກຍາກຢູ່ໃນໂລກ.
ໃນຮອບ 40 ປີມານີ້, ຈີນໄດ້ຍຶດໝັ້ນພິຈາລະນາເຖິງສະພາບແຫ່ງຊາດ, ເລັງສາຍຕາສູ່ໂລກ, ທັງເນັ້ນຄວາມເປັນເອກະລາດເປັນເຈົ້າຕົນເອງແລະກຸ້ມຕົນເອງ, ທັງເອົາໃຈໃສ່ການເປີດປະຕູສູ່ພາຍນອກ ແລະການຮ່ວມມືຕ່າງຝ່າຍຕ່າງມີຜົນປະໂຫຍດ, ທັງຍຶດໝັ້ນລະບອບສັງຄົມນິຍົມ, ທັງຍຶດໝັ້ນທິດທາງປະຕິຮູບເສດຖະກິດຕະຫຼາດສັງຄົມນິຍົມ, ທັງດຳເນີນການປະຕິຮູບແບບທົດລອງກ່ອນ ທັງໄດ້ເພີ່ມທະວີການອອກແບບຈາກຂັ້ນເທິງ, ໄດ້ບຸກເບີກເສັ້ນທາງສັງຄົມນິຍົມທີ່ມີສີສັນພິເສດຂອງຈີນຢ່າງສຳເລັດຜົນ. ທ່ານເນັ້ນວ່າ, ພຶດຕິກຳທີ່ສຳເລັດຜົນຂອງຈີນບົ່ງບອກພວກເຮົາວ່າ, ເສັ້ນທາງໄປສູ່ຄວາມທັນສະໄໝບໍ່ແມ່ນມີແຕ່ເສັ້ນດຽວ, ຂໍພຽງແຕ່ວ່າຊອກພົບທິດທາງທີ່ຖືກຕ້ອງແລະພະຍາຍາມຢ່າງບໍ່ລົດລະ, ເສັ້ນທາງທຸກເສັ້ນລ້ວນແຕ່ຈະສຳເລັດຜົນໄດ້ຢ່າງແນ່ນອນ.
ໃນຮອບ 40 ປີມານີ້, ຈີນໄດ້ບັນລຸການຫັນປ່ຽນຢ່າງຍິ່ງໃຫຍ່ຄືຈາກການປິດປະຕູແລະປິດປະຕູເຄິ່ງໜຶ່ງຫັນໄປສູ່ການເປີດປະຕູຢ່າງຮອບດ້ານ, ໄດ້ແບກຫາບໜ້າທີ່ຮັບຜິດຊອບຂອງປະເທດໃຫຍ່ໃນການເປີດປະຕູສູ່ພາຍນອກ, ຈາກການນຳເຂົ້າຫັນໄປສູ່ການໄປພັດທະນາຢູ່ຕ່າງປະເທດ, ຈາກການເຂົ້າຮ່ວມອົງການການຄ້າໂລກ ໄປສູ່ການຮ່ວມສ້າງ "ໜຶ່ງແລວໜຶ່ງເສັ້ນທາງ", ໄດ້ປະກອບສ່ວນອັນໃຫຍ່ຫຼວງເພື່ອຮັບມືກັບວິກິດການການເງິນອາຊີແລະວິກິດການການເງິນສາກົນ, ອັດຕາການປະກອບສ່ວນຕໍ່ການເຕີບໂຕຂອງເສດຖະກິດໂລກຫຼາຍ ກວ່າ 30% ໃນຫຼາຍປີຕິດຕໍ່ກັນ, ກາຍເປັນກຸ່ມເສດຖະກິດຕົ້ນຕໍທີ່ຊຸກຍູ້ແລະເພີ່ມກຳລັງໃຫ້ແກ່ການເຕີບໂຕຂອງເສດຖະກິດໂລກ ແລະ ໄດ້ຊຸກຍູ້ພາລະກິດອັນສູງສົ່ງແຫ່ງສັນຕິພາບແລະການພັດທະນາຂອງມວນມະນຸດ. ການປະຕິຮູບແລະເປີດປະຕູສູ່ພາຍນອກ ເປັນການປະຕິວັດຄັ້ງທີສອງຂອງຈີນ ເຊິ່ງໄດ້ສອດຄ່ອງກັບຄວາມຮຽກຮ້ອງຕ້ອງການຄັ້ງປະຫວັດສາດຂອງປະຊາຊົນທີ່ຕ້ອງການພັດທະນາ, ຕ້ອງການປະດິດສ້າງໃໝ່ ແລະຕ້ອງການຊີວິດການເປັນຢູ່ທີ່ສວຍງາມ, ທັງຖືກກັບແປວກະແສຍຸກສະໄໝທີ່ປະຊາຄົມບັນດາປະເທດໃນໂລກຕ້ອງການການພັດທະນາ, ຕ້ອງການການຮ່ວມມື ແລະຕ້ອງການຊີວິດການເປັນຢູ່ໂດຍສັນຕິ.
ສັນຕິພາບແລະການພັດທະນາແມ່ນສຽງໃນໃຈຮ່ວມກັນຂອງປະຊາຊົນບັນດາປະເທດໃນໂລກ, ແນວຄິດສົງຄາມເຢັນ ແລະ ການແຂ່ງຂັນແບບເຈົ້າໄດ້ຂ້ອຍເສຍນັບມື້ນັບຫຼ້າຫຼັງແລ້ວ, ຜູ້ຖືໂຕຫຼືຄຳນຶງແຕ່ສ່ວນໄດ້ສ່ວນເສຍຂອງຕົນເທົ່ານັ້ນໄປໃສກໍ່ຈະພົບແຕ່ຄວາມຫຍຸ້ງຍາກ. ການພັດທະນາເສດຖະກິດສັງຄົມຂອງບັນດາປະເທດນັບມື້ນັບມີການພົວພັນກັນແລະມີບົດບາດຕໍ່ກັນ,ການຊຸກຍູ້ການເຊື່ອມຈອດກັນ,ເລັ່ງລັດການເຊື່ອມໂຍງກັນດ້ານການພັດທະນາໄດ້ກາຍເປັນທາງເລືອກທີ່ຕ້ອງເປັນໄປໃນການຊຸກຍູ້ການພັດທະນາແລະຄວາມຈະເລີນຮຸ່ງເຮືອງຮ່ວມກັນ. ທ່ານກ່າວເນັ້ນວ່າ: ການປະຕິຮູບດ້ວຍການປະດິດສ້າງໃໝ່ແມ່ນພະລັງແຮງໂດຍພື້ນຖານໃນການຊຸກຍູ້ສັງຄົມມະນຸດໃຫ້ພັດທະນາກ້າວໄປໜ້າ. ໃຜຄັດຄ້ານການປະຕິຮູບ,ໃຜຄັດຄ້ານການປະດິດສ້າງໃໝ່,ຜູ້ນັ້ນກໍ່ຈະກາຍເປັນຜູ້ຫຼ້າຫຼັງໃນຍຸກນີ້ ແລະກໍ່ຈະຕົກແຖວໃນປະຫວັດສາດ.
ທ່ານສີຈິ້ນຜິງ ປະທານປະເທດຈີນໄດ້ຮຽກຮ້ອງໃຫ້ປະເທດຕ່າງໆຄວນເຄົາລົບເຊິ່ງກັນແລະກັນ ແລະປະຕິບັດຕໍ່ກັນຢ່າງສະເໝີພາບ, ບໍ່ກະທຳແບບຖືຕົວເອງເໜືອຄົນທັງປວງ ບໍ່ແຂ່ງຂັນກັນແບບເຈົ້າໄດ້ຂ້ອຍເສຍ, ບໍ່ເປັນເຈົ້າອຳນາດທີ່ຖືເພື່ອນບ້ານເປັນສັດຕູ ແລະຂົ່ມຂູ່ຜູ້ອື່ນ, ຄວບຄຸມຄວາມຂັດແຍ້ງກັນຢ່າງເໝາະສົມ; ຄວນເຈລະຈາແລະຫາລືກັນ, ແບກຫາບໜ້າທີ່ຮ່ວມກັນ, ເດັດດ່ຽວປົກປັກຮັກສາລະບຽບການສາກົນແລະກົນໄກສາກົນທີ່ຖືກົດບັດແລະຫຼັກການສະຫະປະຊາຊາດເປັນໃຈກາງ, ບໍ່ເປັນປໍລະປັກກັນ, ບັນລຸຄວາມໝັ້ນຄົງໂດຍທົ່ວໄປແລະຄວາມໝັ້ນຄົງຮ່ວມ; ຄວນຮ່ວມມືດ້ວຍຈິດໜຶ່ງໃຈດຽວແບບຕ່າງຝ່າຍຕ່າງມີຜົນປະໂຫຍດ, ສ້າງເສດຖະກິດໂລກທີ່ເປີດປະຕູ, ຊຸກຍູ້ການຄ້າແລະການລົງທຶນໃຫ້ເປັນແບບເສລີແລະມີຄວາມສະດວກ, ປົກປ້ອງກົນໄກການຄ້າຫຼາຍຝ່າຍ; ຄວນສະແຫວງຫາສິ່ງທີ່ຄືກັນ, ສະຫງວນສິ່ງທີ່ຕ່າງກັນ, ກວມລວມເຂົ້າກັນ, ຊຸກຍູ້ການແລກປ່ຽນດ້ານອະລິຍະທຳ; ຄວນເຄົາລົບຢຳເກງທຳມະຊາດ, ທະນຸຖະໜອມໜ່ວຍໂລກ, ພະຍາຍາມສ້າງປະຊາຄົມຮ່ວມຊາຕາກຳມວນມະນຸດ, ຮ່ວມກັນສ້າງອາຊີແລະໂລກໃຫ້ມີສັນຕິພາບ ຄວາມສະຫງົບ ຄວາມຈະເລີນຮຸ່ງເຮືອງ ເປີດປະຕູ ແລະສວຍງາມ.
ທ່ານສີຈິ້ນຜິງ ກ່າວວ່າ, ບໍ່ວ່າຈີນຈະພັດທະນາເຖິງລະດັບໃດກໍຕາມ, ກໍຈະບໍ່ສ້າງການຂົ່ມຂູ່ຕໍ່ປະເທດໃດ, ຈະບໍ່ສາມາດໂຄ່ນລົ້ມລະບຽບການສາກົນໄດ້, ແລະຈະບໍ່ສ້າງຂອບເຂດອິດທິພົນຂອງຕົນ, ຈີນເປັນປະເທດສ້າງສາສັນຕິພາບຂອງໂລກ, ປະກອບສ່ວນເຂົ້າໃນການພັດທະນາຂອງໂລກ, ແລະຮັກສາລະບຽບການສາກົນຢ່າງສະເໝີຕົ້ນສະເໝີປາຍ. ທ່ານເນັ້ນຕື່ມອີກວ່າ, ຈີນຈະເດັດດ່ຽວປະຕິບັດຍຸດທະສາດການເປີດປະຕູໃຫ້ຕ່າງຝ່າຍຕ່າງມີຜົນປະໂຫຍດ, ຍຶດໝັ້ນໃຫ້ຄວາມສຳຄັນຕໍ່ການນຳເຂົ້າແລະການໄປພັດທະນາທຸລະກິດຢ່າງຕ່າງປະເທດຄວບຄູ່ກັນ, ປຕິບັດນະໂຍບາຍການຄ້າແລະການລົງທຶນແບບເສລີແລະມີຄວາມສະດວກໃນລະດັບສູງ, ແລະຊອກຫາວິທີການສ້າງທ່າເຮືອການຄ້າເສລີທີ່ມີສີສັນພິເສດຂອງຈີນ.
ປີນີ້ຈີນຈະອອກມາດຕະການຫຼາຍຂໍ້ທີ່ມີຄວາມໝາຍເປັນສັນຍະລັກ, ເພື່ອຜ່ອນຄາຍເງື່ອນໄຂການເຂົ້າຕະຫຼາດຢ່າງຫຼວງຫຼາຍ. ມາດຕະການເຫຼົ່ານີ້ລວມທັງໃນຂະແໜງການບໍລິການໂດຍສະເພາະແມ່ນດ້ານການທະນາຄານ, ຮັບປະກັນປະຕິບັດຕົວຈິງຕາມມາດຕະການສຳຄັນຕ່າງໆທີ່ຜ່ອນຄາຍຄວາມຈຳກັດອັດຕາຫຸ້ນສ່ວນຂອງທຶນຕ່າງປະເທດໃນຂະແໜງການທະນາຄານ, ຂະແໜງການຊື້ຂາຍຫຼັກຊັບແລະຂະແໜງການປະກັນໄພທີ່ປະກາດໃນປີຜ່ານມາ, ເລັ່ງລັດຂະບວນການເປີດປະຕູຂອງຂະແໜງການປະກັນໄພ, ຜ່ອນຄາຍການຈຳກັດການສ້າງສະຖາບັນການເງິນຕໍ່ທຶນຕ່າງປະເທດ, ເປີດກວ້າງຂອບເຂດດຳເນີນທຸລະກິດຂອງສະຖານບັນການເງິນຕ່າງປະເທດຢູ່ຈີນ, ເປີດກວ້າງຂົງເຂດຮ່ວມມືຕະຫຼາດການເງິນລະຫວ່າງຈີນແລະຕ່າງປະເທດ; ໃນດ້ານຂະແໜງການຜະລິດ, ຂະແໜງການຜະລິດລົດ, ກຳປັ່ນ, ເຮືອບິນແລະອື່ນໆທີ່ມີການຈຳກັດໃນປັດຈຸບັນນັ້ນກໍໄດ້ມີພື້ນຖານເປີດປະຕູແລ້ວ, ຈະຜ່ອນຄາຍການຈຳກັດຂອງຂະແໜງການເຫຼົ່ານີ້ໂດຍສະເພາະແມ່ນຂະແໜງການລົດ ໂດຍໄວ.
ສະພາບແວດລ້ອມການລົງທຶນເໝືອນອາກາດ, ອາກາດສົດຊື່ນຈຶ່ງຈະສາມາດດຶງດູດການລົງທຶນຈາກຕ່າງປະເທດໃຫ້ໄດ້ຫຼາຍກວ່າເກົ່າ. ຈີນຈະເພີ່ມທະວີການເຊື່ອມຕໍ່ກັບກົດລະບຽບເສດຖະກິດການຄ້າສາກົນ, ເພີ່ມຄວາມປອດໃສ, ເພີ່ມຄວາມເຂັ້ມງວດໃນການປົກປ້ອງຊັບສິນທາງປັນຍາ, ຍຶດໝັ້ນເຮັດວຽກຕາມກົດໝາຍ, ສົ່ງເສີມການແຂ່ງຂັນກັນ, ຄັດຄ້ານການຜູກຂາດ. ໃນ 6 ເດືອນຕົ້ນປີນີ້, ຈີນຈະສຳເລັດວຽກງານດັດແກ້ບັນຊີລາຍການທາງລົບຕໍ່ນັກລົງທຶນຕ່າງປະເທດ, ປະຕິບັດລະບຽບການຄຸ້ມຄອງການປະຕິບັດຕໍ່ຢ່າງສະເໝີພາບກັບພົນລະເມືອງປະເທດຕົນກ່ອນໄດ້ຮັບການອະນຸຍາດໃຫ້ເຂົ້າຕະຫຼາດແລະບັນຊີລາຍການທາງລົບຢ່າງຮອບດ້ານ.
ທ່ານສີຈິ້ນຜິງ ກ່າວວ່າ, ເພີ່ມທະວີການປົກປັກຮັກສາຊັບສິນທາງປັນຍາແມ່ນການສົ່ງເສີມທີ່ດີທີ່ສຸດຕໍ່ການຍົກສູງຄວາມສາມາດການແຂ່ງຂັນຂອງເສດຖະກິດຈີນ. ປີນີ້ຈີນຈະສ້າງອົງການຊັບສິນທາງປັນຍາແຫ່ງຊາດຈີນຄືນໃໝ່, ເພື່ອປັບປຸງກຳລັງປະຕິບັດກົດໝາຍໃຫ້ສົມບູນຂຶ້ນ, ເພີ່ມຄວາມເຂັ້ມງວດໃນການປະຕິບັດກົດໝາຍ, ເພື່ອເຮັດໃຫ້ຕົ້ນທຶນໃນການລະເມີດກົດໝາຍສູງຂຶ້ນຢ່າງຈະແຈ້ງ, ເສີມຂະຫຍາຍບົດບາດຂອງກົດໝາຍໃຫ້ສົມບູນ. ທ່ານສີຈິ້ນຜິງ ກ່າວເນັ້ນວ່າ, ຈີນສົ່ງເສີມວິສາຫະກິດຈີນແລະຕ່າງປະເທດດຳເນີນການແລກປ່ຽນແລະຮ່ວມມືເປັນປົກກະຕິ, ປົກປັກຮັກສາຊັບສິນທາງປັນຍາທີ່ຊອບດ້ວຍກົດໝາຍຂອງວິສາຫະກິດຕ່າງປະເທດ. ພ້ອມກັນນັ້ນ, ຈີນກໍຫວັງໃຫ້ລັດຖະບານປະເທດຕ່າງໆເພີ່ມທະວີການປົກປັກຮັກສາຊັບສິນທາງປັນຍາຂອງຈີນ.
ຈີນບໍ່ຖືການສະແຫວງຫາການໄດ້ປຽບດ້ານການຄ້າເປັນເປົ້າໝາຍ, ແລະຫວັງເປີດກວ້າງການຄ້ານຳເຂົ້າດ້ວຍຄວາມຈິງໃຈ. ທ່ານເຜີຍໃຫ້ຮູ້ວ່າ, ປີນີ້, ຈີນຈະຫຼຸດພາສີນຳເຂົ້າລົດຢ່າງຫຼວງຫຼາຍພໍສົມຄວນ, ພ້ອມກັນນັ້ນຈະຫຼຸດພາສີນຳເຂົ້າສິນຄ້າປະເພດອື່ນຈຳນວນໜຶ່ງ, ພະຍາຍາມເພີ່ມປະລິມານນຳເຂົ້າສິນຄ້າທີ່ມີເອກະລັກແລະທ່າແຮງທີ່ປະຊາຊົນນິຍົມແລະຕ້ອງການ, ເລັ່ງລັດຂະບວນການເຂົ້າຮ່ວມ"ສັນຍາວ່າດ້ວຍການຈັດຊື້ຂອງລັດຖະບານ"ຂອງອົງການການຄ້າໂລກຫຼື WTO . ທ່ານສີຈິ້ນຜິງຍັງຮຽກຮ້ອງໃຫ້ປະເທດທີ່ພັດທະນາແລ້ວຢຸດຕິການຕັ້ງກຳແພງການຄ້າ, ຜ່ອນຄາຍການຄວບຄຸມການສົ່ງອອກຜະລິດຕະພັນເຕັກນິກສູງຕໍ່ຈີນ.
ໃນຕອນສຸດທ້າຍ, ທ່ານສີຈິ້ນຜິງ ກ່າວວ່າ, ເລີ່ມແຕ່ຕົນສະເໜີຂໍ້ລິເລີ່ມ "ໜຶ່ງແລວໜຶ່ງເສັ້ນທາງ" 5 ປີມານີ້, ມີ80 ກວ່າປະເທດແລະອົງການຈັດຕັ້ງສາກົນໄດ້ເຊັນສັນຍາຮ່ວມມື "ໜຶ່ງແລວໜຶ່ງເສັ້ນທາງ" ກັບຈີນ. ໃນຂະບວນການສ້າງ "ໜຶ່ງແລວໜຶ່ງເສັ້ນທາງ" ຈີນບໍ່ເຄີຍມີຄວາມຄິດທາງການເມືອງພູມີພາກ, ບໍ່ປັດປ່າຍປະເທດອື່ນແລະບໍ່ມີການຊື້ຂາຍທີ່ຝືນໃຈຜູ້ອື່ນ. ຝ່າຍຕ່າງໆຄວນປະຕິບັດຕາມຫຼັກການປຶກສາຫາລືເຊິ່ງກັນແລະກັນ, ຮ່ວມກັນສ້າງແລະແບ່ງປັນຜົນປະໂຫຍດນຳກັນ, ສ້າງ "ໜຶ່ງແລວໜຶ່ງເສັ້ນທາງ" ໃຫ້ເປັນເວທີຮ່ວມືສາກົນກວ້າງຂວາງທີ່ສຸດທີ່ຖືກກັບກະແສເສດຖະກິດໂລກາພິວັດໃນປັດຈຸບັນ.